Diari Oficial de la Generalitat Valenciana


Sumari del DOGV 4719, del 25-03-2004 (2004/2838)

RESOLUCIÓ de 3 de gener de 2004, de la Direcció General de Treball i Seguretat Laboral, per la qual es disposa el registre i la publicació del text del Conveni Col·lectiu de Manipulació i Envasament de Cítrics, Fruites i Hortalisses per a la Comunitat Valenciana per al període comprés entre l'1.09.2003 i el 31.08.2010 (Codi núm. 8000115).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4719

Data del DOGV
:   25-03-2004

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2004/2838


Data del document
:   03-01-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * envasament
    * conveni col·lectiu
    * llegum
    * fruticultura
    * fruit
    * agres

RESOLUCIÓ de 3 de gener de 2004, de la Direcció General de Treball i Seguretat Laboral, per la qual es disposa el registre i la publicació del text del Conveni Col·lectiu de Manipulació i Envasament de Cítrics, Fruites i Hortalisses per a la Comunitat Valenciana per al període comprés entre l'1.09.2003 i el 31.08.2010 (Codi núm. 8000115). [2004/X2838]
  
Vist el text del Conveni Col·lectiu de Manipulació i Envasament de Cítrics, Fruites i Hortalisses per a la Comunitat Valenciana per al període comprés entre el 01/09/2003 i el 31/08/2010, presentat davant esta Direcció General de Treball i Seguretat Laboral el dia 23 de desembre de 2003, firmat en data 4 de desembre de 2003, d'una part per la representació empresarial, per l'Associació Interprofessional Comité de Gestió de Cítrics (AICGC) i per l'Associació Professional d'Empreses Cooperatives Agràries (APECA), i de l'altra, en representació dels treballadors, per la Federació Agroalimentària de la Unió General de Treballadors del País Valencià (FTA-UGT-PV), i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, i que siga dipositat el text original del conveni, amb notificació a la Comissió Negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 3 de gener de 2004.- El director general de Treball i Seguretat Laboral: Román Ceballos Sancho.
  
Conveni Col·lectiu de Manipulat i Envasament de Cítrics, Fruites
  
i Hortalisses per a la Comunitat Valenciana de 2003 a 2010
  
Article 1. Àmbit territorial
  
Les bases del present conveni seran d'aplicació a tot el territori de la Comunitat Valenciana.
  
Article 2. Àmbit funcional
  
El present conveni col·lectiu s'aplicarà a totes les empreses l'activitat de les quals consistisca en la selecció, manipulació i envasament de fruits cítrics per a la seua comercialització en el mercat nacional o per a la seua exportació.
  
En l'àmbit funcional del conveni quedaran incloses també les activitats de selecció, manipulació i envasament de fruites i hortalisses realitzades per les empreses l'activitat principal de les quals consistisca en la manipulació de cítrics.
  
En el cas que s'efectuen les tres activitats de manipulació de cítrics, de fruites i d'hortalisses, s'entendrà que és majoritària l'activitat de cítrics quan ho siga respecte a les altres dues activitats preses cada una per separat.
  
Article 3. Àmbit personal
  
Este conveni serà d'aplicació a tots els treballadors que presten els seus servicis laborals en les empreses incloses en els seus àmbits funcional i territorial, siga quina siga la modalitat del seu contracte de treball.
  
Article 4. Àmbit temporal
  
1. La vigència del present conveni col·lectiu tindrà una duració de set anys, fins al 31 d'agost del 2010, sense perjudici del que preveu respecte a l'equiparació salarial de determinades categories de Castelló, que s'estendrà fins a la campanya que comença l'1 de setembre del 2010.
  
2. Els efectes del present conveni col·lectiu es produiran des de la data de la seua firma, excepte els seus efectes econòmics que s'iniciaran el dia 1 de setembre de 2003 amb caràcter retroactiu, amb independència de la data en què es publique en el Diari Oficial de la Generalitat Valenciana (DOGV).
  
3. Si alguna de les parts negociadores no denúncia este conveni col·lectiu amb una antelació mínima de tres mesos a la data del seu venciment, o a la de les seues possibles pròrrogues, el conveni es prorrogarà per successius períodes anuals.
  
Article 5. Rendiments
  
1. A fi de millorar la productivitat de les empreses i amb això contribuir al manteniment del màxim volum d'ocupació, les empreses podran establir uns nivells de rendiment normals en les tasques bàsiques dels magatzems de manipulació i envasament, per mitjà d'acords amb els representants dels treballadors.
  
2. Els acords sobre rendiments en el treball a què puguen arribar les empreses i els representants dels seus treballadors, es reflectiran per escrit. Una còpia de l'acord haurà de ser enviada per l'empresa, o els representants del personal, a la Comissió Paritària per a l'aplicació i interpretació d'este conveni col·lectiu.
  
A la vista del contingut de l'acord sobre rendiments laborals, la Comissió Paritària emetrà un dictamen respecte al seu ajust amb les clàusules del conveni col·lectiu. En tot cas, el sindicat representat en la Comissió Paritària tindrà la facultat per a exercitar les accions legals que estime oportunes per a impugnar els acords amb què puguen estar disconformes.
  
Una vegada establit, el sistema tindrà caràcter provisional per un període de 30 dies perquè la Comissió Paritària comprove si els rendiments es poden aconseguir i responen als criteris que van determinar la seua implantació.
  
3. Els rendiments mínims acordats per ambdues parts, seran d'aplicació als treballadors. Per acord entre les empreses i els representants dels seus treballadors, es podran implantar sistemes de remuneració en funció del rendiment del treball.
  
Article 6. Comissió de rendiments mínims
  
Es crea una Comissió per 6 vocals empresaris i 6 treballadors/es, que seran de lliure designació de la Comissió Paritària. La dita Comissió tindrà com a funcions les que es determinen en l'article anterior.
  
Article 7. Condicions econòmiques
  
1. Les retribucions pactades en este conveni corresponents a la campanya 2003-2004 (des de l'1 de setembre de 2003 fins al 31 d'agost de 2004) per a les distintes categories són les que figuren en les taules de salaris que com annex 3 s'unixen a este text.
  
2. Increment salarial general:
  
A partir de l'1 de setembre de 2004, s'establix un increment salarial per a cada una de les campanyes de vigència del present conveni col·lectiu equivalent a l'Índex de Preus al Consum (IPC) interanual publicat per l'Institut Nacional d'Estadística (INE) corresponent al període comprés entre l'1 de setembre de l'any anterior i el 31 d'agost de l'any en curs, més zero coma cinc punts percentuals (0,5%).
  
3. Increments salarials específics:
  
Les parts signatàries del present conveni col·lectiu, amb la finalitat d'aconseguir una major estructuració del salari tant a nivell territorial com de classificació professional, pacten expressament els increments salarials específics previstos a continuació, que només operaran respecte als col·lectius previstos en cada cas.
  
a) A la Comunitat Valenciana, respecte a les categories d'encaixador/a, triador/a, operari/a màquina, marcador/a, empaperador/a i peó maquinista, s'hi establix un increment addicional amb la finalitat d'equiparar els salaris d'estes categories amb els de la categoria de cabassejador-a / apiladora de València-Alacant al terme de la vigència del conveni.
  
Per a la campanya 2003-2004, el dit increment figura incorporat en la quantia prevista en la taula de salaris que figura com annex 3, i per a les campanyes successives, l'equiparació s'efectuarà atenent un criteri de proporcionalitat.
  
b) A la Comunitat Valenciana, les categories d'encarregat/ada de magatzem i encarregat/ada de secció tindran un salari-hora professional que serà el de l'encaixador/a vigent en cada campanya més 0,13 euros.
  
c) A Castelló, respecte a les categories d'encarregat/ada general de magatzem, encarregat/ada de secció de fusteria, mecànic/a, fuster/a i conductor/a de carretó, s'establix un increment addicional, amb la finalitat d'equiparar els salaris d'estes categories amb els de les mateixes de València-Alacant a partir de l'1 de setembre del 2010.
  
Per a la campanya 2003-2004, el dit increment figura incorporat en la quantia prevista en la taula de salaris que figura com segons la fórmula que s'indica en l'annex 3, i per als anys successius, l'equiparació s'efectuarà atenent un criteri de proporcionalitat.
  
d) A Castelló, respecte a la categoria de peó/cabassejador-a, s'establix un increment addicional amb la finalitat d'equiparar els salaris d'esta categoria amb els de la categoria de cabassejador-a / apiladora de València-Alacant al terme de la vigència del conveni.
  
Per a la campanya 2003-2004, el dit increment figura incorporat en la quantia prevista en la taula de salaris que figura com annex 3, i per a les campanyes successives, l'equiparació s'efectuarà atenent un criteri de proporcionalitat, segons la fórmula que s'indica en l'annex 3.
  
e) A la Comunitat Valenciana, per als Grups professionals I, II, IV i V, s'establix un increment addicional amb la finalitat d'equiparar, al terme de la vigència del conveni, els salaris de cada una de les categories que conformen els dits grups amb la de major import.
  
Per a la campanya 2003-2004, el dit increment figura incorporat en la quantia prevista en la taula de salaris que figura com annex 3, i per a les campanyes successives, l'equiparació s'efectuarà atenent un criteri de proporcionalitat, segons la fórmula que s'indica en l'annex 3.
  
4. Per al personal que treballe a jornada completa durant tot l'any, pertanyent als Grups I, II, IV i V, el salari diari o mensual serà l'establit en les taules que figuren com annex 3.
  
5. Clàusula de revisió salarial: Durant la vigència del present conveni, no operarà cap tipus de revisió salarial, ja que els increments pactats queden referits a l'Índex de Preus al Consum (IPC) interanual publicat per l'Institut Nacional d'Estadística (INE), i no a l'IPC previst pel Govern.
  
6. Clàusula de garantia salarial: Si alguna de les categories fixades en el present conveni es queda per davall del Salari Mínim Interprofessional (SMI), s'actualitzarà immediatament fins a aconseguir el 100 per 100 d'este.
  
7. En les retribucions del Grup III, en el salari dia s'inclouen tots els conceptes salarials a què el/la treballador/a té dret, com són salari base, gratificacions extraordinàries, vacances, diumenges i festius, participació en beneficis i la resta de parts proporcionals.
  
8. L'import de les gratificacions extraordinàries del mes de juliol i de Nadal serà de 30 dies del salari per als treballadors fixos dels Grups I, II, IV i V.
  
Article 8. Promoció i formació professional
  
1. Les empreses promouran la formació professional dels seus treballadors, concedint els permisos necessaris, no retribuïts, per a concórrer a exàmens, en el cas que els treballadors cursen estudis per a l'obtenció d'un títol acadèmic o professional oficialment reconegut.
  
2. Sempre que l'organització del treball ho permeta, el/la treballador/a tindrà dret a l'adaptació de la jornada laboral per a possibilitar la seua assistència a cursos de formació professional, i tindrà preferència a l'elecció de torn de treball quan curse amb regularitat estudis per a l'obtenció d'un títol acadèmic o professional.
  
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb treballadors de la mateixa empresa procedents dels nivells inferiors de cada grup professional.
  
4. Les promocions a llocs de treball de superior nivell professional dins de l'empresa, es produiran en el marc de les facultats organitzatives de l'empresari, atenent criteris com la formació, l'experiència professional i l'antiguitat del treballador, comunicant-ho a la representació legal dels treballadors i exposant-ho en el tauler d'anuncis de l'empresa.
  
5. Amb la finalitat de facilitar la promoció professional, quan per necessitats de la producció un treballador/a siga proposat per a ocupar una categoria superior amb caràcter ininterromput o permanent, passarà a formar part de la llista de crida corresponent a la dita nova categoria, sense perjudici de tot això mantindrà el seu lloc en la llista de crida de la categoria de què procedisca en el mateix lloc ocupava. En conseqüència, en estos casos el/la treballador/a es trobarà en dues llistes diferents, i això amb independència que, nominalment, el/la treballador/a mantinga la categoria d'origen. En estos casos, el/la treballador/a percebrà el salari de la categoria corresponent a les funcions efectivament exercides en cada moment. L'empresa, a petició escrita del treballador/a, podrà consolidar la categoria superior, en este cas, el/la treballador/a perdrà el seu lloc en la llista de crida de la categoria d'origen. Igualment, la consolidació de la categoria superior es produirà quan el/la treballador/a efectue el mateix nombre de jornades en la dita categoria que les que realitzen els treballadors de la seua mateixa antiguitat en la categoria d'origen.
  
6. Quan l'empresa desitge implantar sistemes de formació, ho comunicarà per escrit als representants legals dels treballadors, i estos tindran la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils. La representació legal dels treballadors mantindrà la seua facultat informativa durant l'execució del pla de formació.
  
Article 9. Definició de categories professionals
  
1. Pel que fa a la classificació professional, es realitza una remissió al que disposa l'article 15 de l'Acord de Substitució de la Reglamentació Nacional de Treball de la Manipulació i Envasament per al Comerç i Exportació de Cítrics, amb la regulació específica que s'indica a continuació:
  
I. Grup professional de tècnics i titulats.
  
A) Tècnic o titulat de grau superior i de grau mitjà: És la persona que està en possessió del corresponent títol -de nivell superior o mitjà, ja siga enginyer, llicenciat o professor mercantil- i que ha sigut contractat per l'empresa, en raó del dit títol, per a efectuar primordialment funcions pròpies de la seua titulació acadèmica o tècnica.
  
B) Ajudant tècnic titulat: És la persona qualificat que presta els seus servicis a les ordres i sota la direcció del tècnic o titulat de grau superior o mitjà.
  
II. Grup professional d'administratius.
  
A) Cap superior, cap personal, cap administratiu, cap comptabilitat: És la persona que té al seu càrrec, sota la dependència directa de la gerència, la direcció del departament administratiu, de personal, de comptabilitat, o un altre departament.
  
B) Cap de 1a, cap de compres: És la persona que té al seu càrrec la gestió d'una secció o de les compres de l'empresa.
  
C) Cap de 2a, cap de compres interior o exterior: És la persona que, sota la dependència d'un superior, gestiona les labors administratives, burocràtiques i/o de compres.
  
D) Caixer, ajudant comercial i cap transport: És la persona que, sota la direcció d'un superior, realitza la gestió de la caixa, del transport, o col·labora en departament comercial.
  
E) Oficial administratiu de primera: És la persona que depenent del cap administratiu realitza labors burocràtiques que requerixen iniciativa.
  
F) Oficial administratiu de segona: És la persona que depenent del cap administratiu o oficial administratiu de 1a, efectua treballs comptables o burocràtics que només exigixen coneixements generals de la tècnica administrativa.
  
G) Auxiliar, auxiliar administratiu: És la persona que realitza labors elementals administratives o d'una altra índole, amb iniciativa i responsabilitat restringides i subordinades a les ordres i instruccions dels seus superiors.
  
H) Telefonista: És la persona que atén una centraleta telefònica, i si és el cas, realitza labors de recepció i informació de les visites, i en general, aquelles altres funcions, de naturalesa semblant a les indicades, que li siguen encomanades per l'empresa.
  
III. Grup professional de personal de magatzem.
  
A) Marcadors/es - recollidors/es. Per als corredors i corredores de fruita, es manté la categoria professional, amb la denominació de "Marcadors/es - Recollidors/es", afegit al Grup 3r de la Reglamentació i la definició de la qual és la següent:
  
"Són les persones perites o pràctiques que al servici d'una empresa determinada, realitzen les operacions de contractació i compra de fruites per a la seua posterior manipulació en els magatzems de l'empresa, coneixent perfectament les plantacions de tarongers, amb capacitat per a determinar la producció dels horts en raó de la seua simple apreciació personal, tant si el tracte es tanca amb el/l'agricultor/a requerint ulterior aprovació de l'empresari/a, com es vincula a este sense necessitat de la dita aprovació."
  
Este personal dedica la seua activitat, exclusivament, al servici de l'empresa durant la duració de la campanya, i realitza al mateix temps funcions connexes o complementàries, com són l'ordenació del treball de recollida, control de les colles ordenant als capatassos d'estes els talls que han de cobrir durant cada jornada i coordinant la funció de recollida perquè en el magatzem hi haja constantment l'abastiment requerit a les necessitats de la comercialització: Serà assimilat als encarregats/ades de magatzem a efectes de Seguretat Social.
  
B) Encarregat/ada general de magatzem: És la persona que s'ocupa de l'organització i distribució del treball en el magatzem de manipulació, coordinant i supervisant les diferents seccions.
  
C) Encarregat/ada de magatzem: És la persona que, sota la dependència i supervisió de l'encarregat/ada general de magatzem, col·labora en l'organització i distribució del treball en el magatzem.
  
D) Encarregat/ada de secció: És qui té al seu càrrec al personal d'una secció, sota la dependència de l'encarregat/ada de magatzem.
  
E) Encarregat/ada de màquines: És la persona al càrrec de la qual està el bon funcionament, entreteniment i conservació d'un tren de confecció, marca el ritme de treball, i està al seu càrrec la connexió i la desconnexió d'estes.
  
F) Conductor/a de carretó elevador mecànic: És la persona degudament capacitada i autoritzada per l'empresa, que té encomanada la conducció del carretó elevador mecànic i la conservació dels seus elements accessoris.
  
G) Controlador/a d'entrades, controlador d'eixides i controlador de càrrega: És la persona al càrrec de la qual es troba el control de l'entrada i/o eixida i/o càrrega de fruites en el magatzem, la seua posterior classificació, controlant l'existència dels estocs de fruites en el magatzem, i/o la distribució dels embarcaments.
  
H) Carregador/a, descarregador/a: És la persona que càrrega i descàrrega fruita, i materials, dels camions o vagons.
  
I) Embalador/a, fleixador/a: És la persona que realitza la tasca de reforçar caixes i palets, amb fleixos o malles, i embalar.
  
J) Cabassejador/a, apilador/a: És la persona que alimenta de fruita la línia de manipulació, retira les caixes i les apila, aportant els materials de confecció de fruita a les seccions de magatzem.
  
K) Fuster/a, muntador/a: És la persona que realitza labors de fusteria aplicades a la confecció, i muntatge, de caixes per a envasar els cítrics.
  
L) Mecànic/a: És la persona que realitza labors de mecànica, electromecànica, manteniment, conservació, reparació i instal·lació de maquinàries.
  
M) Empaperador/a: És qui embolica la fruita en paper o un altre material.
  
N) Tapador/a: És la persona que realitza labors de tapament de les caixes.
  
O) Peó maquinista: És la persona que controla, regula i distribuïx els fluxos de matèria primera a través de la màquina i resol els eventuals problemes que es presenten.
  
P) Operari de màquina: És qui maneja màquines i/o ordinadors per a realitzar operacions com l'empaquetatge i fleixatge; marcada de caixes; emborsament; i pesatge, en malles i a granel; i paletitzat i despaletitzat.
  
Q) Encaixador/a, triador/a: És la persona experimentada que duu a terme les funcions consistents a classificar, seleccionar i col·locar la fruita adequadament en els envasos de qualsevol tipus.
  
R) Encaixador/a, triador/a sense experiència: Duu a terme les funcions anteriorment descrites sense l'experiència necessària, de manera que ocuparà la present categoria quan no acredite una experiència d'almenys 75 jornades de treball efectiu realitzant estes funcions en qualsevol empresa del sector. Passarà a la condició d'encaixador-a /triador-a quan acredite la realització de 75 jornades de treball efectiu com encaixador-a / triador-a sense experiència.
  
IV. Grup professional d'oficis diversos.
  
A) Conductor/a oficial de primera: És la persona que realitza labors de conducció disposant del permís de conducció tipus E; o bé realitza oficis diversos sota la dependència d'un superior, amb autonomia i responsabilitat.
  
B) Conductor/a oficial de segona: És la persona que realitza labors de conducció disposant del permís de conducció tipus C; o bé realitza oficis diversos sota la dependència d'un oficial de primera.
  
C) Ajudant: És la persona que col·labora amb les categories anteriors en el desenvolupament de les funcions corresponents a oficis diversos.
  
V. Grup professional de personal de servicis generals.
  
A) Vigilant: És la persona que té al seu càrrec la vigilància de les dependències de l'empresa, controlant l'accés a estes.
  
B) Porter/a: És la persona que vigila les portes d'accés a les dependències empresarials, responsabilitzant-se de la seua puntual obertura i tancament; rep avisos, cartes o paquets; i té cura que no accedisquen al centre de treball les persones no autoritzades.
  
C) Personal de neteja: És el personal que s'ocupa de la neteja de les dependències administratives i de servicis generals i de les neteges de l'empresa.
  
2. Es remetran a la Comissió Paritària aquells supòsits en què hi haja dubte respecte a l'adscripció de la categoria o grup professional.
  
Article 10. Vacances
  
El personal afectat per este conveni tindrà dret a 30 dies naturals de vacances anuals retribuïdes, o a la part proporcional equivalent, entenent-se que per al Grup III el gaudi es produirà dins del període d'alta.
  
A més dels dies que com a festius figuren en el Calendari Laboral, en les festivitats de Setmana Santa per al personal fix seran dies de vacances el Dissabte Sant i el dilluns següent al Diumenge de Resurrecció, en canvi es treballarà el dimarts dia complet.
  
Article 11. Jornada laboral
  
1. La jornada ordinària anual màxima serà la següent:
  
- Campanya 2003-2004: 1.814 hores de treball efectiu.
  
- Campanya 2004-2005: 1.810 hores de treball efectiu.
  
- Campanya 2005-2006: 1.806 hores de treball efectiu.
  
- Campanya 2006-2007: 1.802 hores de treball efectiu.
  
- Campanya 2007-2008: 1.798 hores de treball efectiu.
  
- Campanya 2008-2009: 1.794 hores de treball efectiu.
  
- Campanya 2009-2010: 1.790 hores de treball efectiu.
  
La reducció del nombre d'hores anuals en cap moment suposarà un increment dels salaris.
  
2. Amb caràcter general, la jornada laboral ordinària es distribuirà de dilluns a divendres i tindrà una duració màxima de 8 hores de treball efectiu en còmput diari i de 40 hores de treball efectiu en còmput setmanal, tot això sense perjudici del que disposa l'article 26.
  
3. En aquelles empreses que tingueren pactada o pacten de mutu acord amb la representació legal dels treballadors, o si no n'hi ha, amb el sindicat firmant del present conveni, una setmana laboral de dilluns a dissabte, es determinarà el dia de descans setmanal. Si no hi ha esta determinació, el dia de descans entre eixes sis jornades serà dimecres.
  
Article 12. Comissió Paritària de Vigilància
  
Les parts deliberants acorden crear la Comissió Paritària de Vigilància d'este conveni com a òrgan d'interpretació, conciliació obligatòria i vigilància del seu compliment.
  
Article 13. Funció de la Comissió
  
1. Interpretació autèntica del conveni i, si és el cas, emissió del preceptiu informe previ el plantejament de qualsevol conflicte col·lectiu.
  
2. Arbitratge dels problemes o qüestions que els siguen sotmesos per les parts o en els supòsits concretament en el present text.
  
Especialment coneixerà dels problemes que puguen plantejar en relació amb l'aplicació de determinats centres de treball de la Llei de Jornada Màxima Legal, a petició de qualsevol de les parts, dictant laude que resolga l'assumpte plantejat. Si este no és acatat per les parts, la Comissió elevarà l'expedient a l'autoritat competent a fi que servisca a esta d'antecedent per a la resolució que siga procedent.
  
Igualment haurà de substanciar les reclamacions que davant esta puga formular qualsevol productor en relació amb la seua classificació professional o sistema d'ascens vigent, resolent per mitjà de laude el que estime just.
  
3. Conciliació obligatòria, davant la Comissió Paritària prèvia al plantejament de qualsevol conflicte col·lectiu.
  
4. Vigilància del compliment d'allò pactat.
  
5. Estudi de l'evolució de les relacions entre la parts contractants, donant especial importància a la classificació del personal per la seua responsabilitat, capacitació i esforç.
  
La Comissió vetlarà perquè les empreses i els/les treballadors/es es troben afiliats/ades i cotitzen a la Seguretat Social realitzant els tràmits necessaris perquè en els magatzems tots els productors i les productores i les empreses complisquen amb les obligacions imposades per les disposicions sobre Seguretat Social.
  
6. L'estudi i aprovació si és el cas, de les mesures proposades per la Comissió de Rendiment que tinga com a finalitat la millora d'estos.
  
7. Assumir l'obligació de dirimir aquelles situacions que puguen crear-se en la posada en pràctica per a l'aplicació de l'antiguitat amb anterioritat al 1r de novembre de 1975, com així mateix les que puguen plantejar-se a partir de la dita data.
  
8. Aquelles altres activitats que tendisquen a la major eficàcia pràctica del conveni.
  
Article 14. Activitats de la comissió paritària
  
Les funcions i activitats que té atribuïdes la Comissió Paritària de Vigilància, exigixen complir inexcusablement el tràmit de conciliació prèvia davant esta, en tots els problemes col·lectius que puguen plantejar-se, especialment els de conflicte col·lectiu, i s'haurà d'emetre el preceptiu informe si no hi ha acord.
  
En cas de dubte, la Comissió elevarà consulta a l'autoritat laboral.
  
Article 15. Domicili de la Comissió Paritària de Vigilància
  
La Comissió Paritària de Vigilància tindrà el seu domicili, indistintament, en la Secretaria de la Comissió. Per part empresarial, el CGC, amb seu social al c/Monges de Santa Caterina, 8-4a de València i APECA, amb seu social al c/ dels Cavallers, 26, de València; i per la part social, Federació Agroalimentària d'UGT-PV, c/ Arquitecte Mora, 7-2n, de València.
  
Article 16. Composició de la Comissió Paritària de Vigilància
  
La Comissió Paritària es compondrà de 10 membres titulars i 10 suplents. Cinc membres titulars i cinc suplents seran designats, respectivament, per cada una de les dues parts, empresarial i sindical, firmants d'este conveni col·lectiu. Els vocals elegiran d'entre ells qui haja de realitzar les funcions de secretari en cada reunió. Podran assistir a les reunions assessors sense dret a vot.
  
Article 17. Del/a president/a i secretari/ària i de la convocatòria
  
El/la president/a i secretari/ària de la comissió seran els que esta designe d'entre els seus membres.
  
En la primera reunió de la Comissió Paritària es designarà una persona davant la qual s'efectuarà la convocatòria d'esta, a la qual, qui vulga convocar una reunió de la Comissió Paritària enviarà per escrit una explicació suficient del conflicte existent, determinació de les parts implicades i concreció de la pretensió, amb expressió de la seua voluntat d'efectuar la dita convocatòria. La persona designada convocarà els membres de la Comissió Paritària, proposant data i lloc per a la reunió, i si en el termini de 48 hores cap de les parts s'oposa a la data proposada, la convocatòria s'entendrà degudament efectuada.
  
Article 18. Dels membres de la comissió
  
Els membres empresaris/àries i treballadors/es seran elegits per les respectives organitzacions.
  
Article 19. Dels assessors/es
  
Els/les assessors/es jurídics seran designats lliurement per les representacions respectives.
  
Article 20. Creació de comissions comarcals i locals
  
Amb estricta dependència de la Comissió Paritària que podrà delegar totes o part de les seues funcions, es crea en les localitats on hi haja magatzems de taronja i es demane la seua necessitat, totes aquelles comissions paritàries comarcals o locals que siguen necessàries per al millor compliment dels fins del conveni.
  
Article 21. Composició de comissions comarcals i locals
  
Les comissions comarcals o locals es compondran de 8 vocals (4 per cada part), nomenats en la mateixa forma que s'assenyala per a la Comissió Paritària.
  
Article 22. Presidència i Secretaria
  
La Presidència i Secretaria d'estes comissions paritàries recauran en les persones que elegisquen els vocals designats.
  
Article 23. Premi antiguitat
  
A) Preàmbul: En aclariment del que disposa este article, les parts fan constar el següent:
  
1. L'1 de setembre de 1997 va quedar suprimit el complement personal d'antiguitat que, amb la denominació "plus d'antiguitat", es regulava en l'article del mateix número del conveni col·lectiu vigent fins al 31 d'agost de 1997. A partir de la data mencionada, ja no es genera dret al dit plus d'antiguitat, ni els treballadors que en la dita data prestaven els seus servicis en les empreses del sector de manipulació de cítrics ni els treballadors que van ser contractats, per primera vegada, amb posterioritat a esta data.
  
2. Els treballadors mantenen el dret a percebre, o a continuar percebent, els imports corresponents a antiguitat que per este concepte salarial els corresponia cobrar a 1 de setembre de 1997. Igualment mantenen el percentatge per quinquennis a què tenien dret en la indicada data de l'1 de setembre de 1997.
  
3. Els treballadors fixos i fixos-discontinus que, a l'1 de setembre de 1997, tinguen adquirits des d'un fins a quatre anys d'antiguitat ?en aplicació d'allò regulat fins aleshores pel conveni en esta matèria?, tindran dret a percebre, per tota la duració de la seua relació laboral amb l'empresa, un 1,67% del salari hora professional per cada any d'antiguitat adquirit dins de les quatre temporades immediatament anteriors a la campanya 1997/98; aquells treballadors que hagen estat cobrant el plus d'antiguitat calculant el percentatge sobre el salari base, percebran el concepte salarial a què es referix este article aplicant el tant per cent que corresponga sobre el salari base; quan es tracte d'empreses que no hagen pagat el plus d'antiguitat a 1 de setembre de 1997, el concepte recollit en este apartat es pagarà sobre el salari-hora professional.
  
4. L'import o el percentatge recollit en el punt anterior se sumarà al que, si és el cas, ja estaven percebent per concepte d'antiguitat els treballadors, i l'import conjunt quedarà consolidat com un complement salarial ad personam. Este complement retributiu tindrà una duració indefinida, i la seua quantia, que no serà absorbible ni compensable, s'actualitzarà amb els mateixos increments percentuals que experimente el salari en el futur.
  
5. El referit complement salarial que es va extingir aleshores serà reflectit en els rebuts de salaris amb la denominació de "complement d'antiguitat consolidada".
  
6. Este pacte respecta allò que s'ha disposat sobre el plus d'antiguitat en l'Acord de Substitució de la Reglamentació de Treball de la Manipulació de Cítrics, atés que l'article 21 d'este remet, amb caràcter prioritari i excloent, la regulació d'este complement salarial personal a la negociació col·lectiva d'àmbit territorial inferior a l'Estatal.
  
7. En l'annex a la taula salarial del conveni vigent fins al 31 d'agost de 2000 figuraven els imports concrets de plus d'antiguitat, derivats de l'aplicació del punt 3 d'este preàmbul que corresponen, des d'un a quatre anys d'antiguitat, per a cada una de les categories professionals.
  
B) L'import resultant de l'aplicació del que disposa l'apartat A) del present article, constituïxen un complement personal de cada u dels treballadors que van tindre i tenen dret a percebre el "complement d'antiguitat consolidada". El dit complement s'incrementarà en el mateix percentatge que el salari-hora professional vigent en cada moment i no serà absorbible ni compensable amb qualsevol altra meritació salarial.
  
Article 24. Llicència per matrimoni
  
Si durant el transcurs de la campanya contrau matrimoni l'home treballador o la dona treballadora fixos-discontinus o de temporada, quant a permisos, es tindrà en compte el que regula l'art. 37.3 apartat A) de l'Estatut dels Treballadors (Real Decret Legislatiu 1/1995, de 24 de març).
  
Respecte a les parelles de fet, es tindrà en compte el que disposa la legislació vigent en cada moment.
  
Article 25. Salari hora professional
  
El salari-hora professional dels/les treballadors/es afectats pel present conveni, és l'inclòs sota esta denominació en la corresponent columna de les taules salarials aprovades per al Grup III, i en la columna de les aprovades per als Grups I, II, IV i V.
  
Article 26. Hores de lliscament
  
1) Es consideren hores de lliscament horari aquelles que, sense superar el límit de les nou hores diàries, es realitzen fora de l'horari fixat en cada empresa, però sense haver esgotat la jornada ordinària màxima en còmput setmanal prevista en l'article 11 del present conveni col·lectiu. No obstant això, i com que les hores mencionades serien efectuades fora de l'horari establit en cada empresa, la seua realització serà per ordre d'antiguitat en cada categoria o especialitat, i voluntària per al treballador, seran retribuïdes com a hores ordinàries i no tindran consideració d'hores extraordinàries.
  
2) Per a les empreses que no treballen a torns s'establixen les següents particularitats respecte al lliscament horari: Podran efectuar-se fins a 5 hores retribuïdes com a ordinàries en dissabte quan, de dilluns a divendres, es realitzen per la plantilla un mínim de 5 hores diàries i un màxim de 9 hores diàries retribuïdes com a ordinàries, amb un mínim setmanal de 32 hores.
  
3) Per a les empreses que treballen a torns s'establixen les següents particularitats respecte al lliscament horari: Podran efectuar-se fins a 5 hores retribuïdes com a ordinàries en dissabte quan, de dilluns a divendres, es realitzen per les plantilles assignades a cada torn un mínim de 5 hores diàries i un màxim de 9 hores diàries retribuïdes com a ordinàries, amb un mínim setmanal de 32 hores.
  
4) Per a les empreses que treballen de dilluns a dissabte amb descans el dimecres o dia alternatiu s'establixen les següents particularitats respecte al lliscament horari: Podran efectuar-se fins a 5 hores retribuïdes com a ordinàries el dia de descans quan, en els restants dies, es realitzen per la plantilla un mínim de 5 hores diàries i un màxim de 9 hores diàries retribuïdes com a ordinàries, amb un mínim setmanal de 32 hores.
  
5) Per acord entre l'empresa i la representació legal dels treballadors, o si no n'hi ha, el sindicat firmant del present conveni, es podrà establir un mòdul mínim diari diferent al previst en els apartats 2, 3 i 4 del present article, de 4, 5 o 6 hores, en este cas el nombre d'hores retribuïdes com a ordinàries que es podran treballar en dissabtes o dia de descans alternatiu serà, respectivament, de 4, 5 o 6 hores.
  
6) A efectes d'aplicació del que disposen els apartats 2, 3 i 4 del present article, al principi de cada campanya es crearà una borsa a la qual s'adscriuran els treballadors que manifesten la seua voluntat de realitzar treball en el règim previst en els apartats mencionats per a la dita campanya. Les empreses recorreran a la dita borsa i dins d'esta la crida es realitzarà segons els criteris establits en el present conveni.
  
7) Les hores de lliscament que no s'incloguen o incomplisquen els requisits establits en els apartats anteriors del present article seran retribuïdes amb el preu previst en l'annex 3 del present conveni més l'import que corresponga del complement ad personam a cada treballador derivat de la supressió del plus d'antiguitat segons el que establix l'article 23 del present conveni col·lectiu. El dit increment figurarà en els rebuts oficials de salaris sota la denominació de "complement de lliscament horari".
  
8) En aquells supòsits en què, per aplicació del que disposa el present article, s'efectuen modificacions substancials de l'horari que excedisquen del lliscament horari, s'acudirà a la Comissió Paritària perquè per part d'esta es resolga el que pertoque.
  
Article 27. Absorbibilitat
  
Qualsevol augment que es produïsca haurà de tindre's en compte per a la seua absorció durant la vigència d'este conveni.
  
Article 28. Garanties personals
  
Es respectaran les condicions individuals més beneficioses que el personal afectat pel present conveni estiga gaudint en l'actualitat.
  
Article 29. Seguretat i salut laboral
  
1. Els delegats de prevenció exerciran les seues funcions a càrrec del crèdit d'hores mensuals que els corresponga en la seua condició de membres del Comité d'Empresa o delegats de personal.
  
2. No obstant la regla general abans expressada, no s'imputarà al dit crèdit horari mensual el temps dedicat a:
  
a) Les reunions del Comité de Seguretat i Salut;
  
b) Les reunions convocades per l'empresa en matèria de prevenció de riscos;
  
c) Acompanyar als tècnics en les avaluacions de caràcter preventiu del medi ambient de treball, i als inspectors de treball en les visites i verificacions que realitzen en els centres de treball, per a comprovar el compliment de la normativa sobre prevenció de riscos laborals ; i
  
d) Ser informats per l'empresa sobre els danys produïts en la salut dels treballadors, una vegada que l'empresa n'haja pres coneixement.
  
Article 30. Canvi de torn i lloc de treball
  
Tindran dret a canvi de torn i lloc de treball les treballadores que estiguen en període de gestació, sense pèrdua de la seua retribució salarial.
  
Tindran preferència per a canvi de torn els/les treballadors/es que tinguen al seu càrrec directe un parent de fins al segon grau de consanguinitat o afinitat que no puga valdre's per si mateix per motius d'edat, malaltia o accident.
  
Article 31. Horaris
  
Les empreses estan obligades a complir l'horari de treball, concretant la seua jornada diària, setmanal i anual, i exposant-lo en el tauler d'anuncis de l'empresa.
  
Article 32. Cotitzacions a la Seguretat Social
  
Als efectes de cotització, siga quin siga el nombre d'hores que es treballe diàriament, la base de cotització tindrà la quantia efectivament pagada al treballador.
  
Quant a la part proporcional a afegir als dies treballats, es tindrà en compte el que disposa l'Ordre Ministerial de 30 de maig de 1991, o disposició que la substituïsca.
  
Article 33. Nòmines
  
És obligació de l'empresa estendre tots els mesos els rebuts individuals justificatius del pagament del salari en dos exemplars amb subjecció al model oficial aprovat a l'efecte pel Ministeri de Treball, entregant un exemplar al treballador/a al temps de fer efectiu el seu salari i arxivant-se l'altre exemplar en l'empresa, ambdós exemplars firmats per cada interessat i segellats per l'empresa.
  
En el supòsit en què la forma de pagament dels salaris es realitze per mitjà de transferència bancària, l'empresa no estarà obligada a demanar la firma del treballador en el rebut oficial a què es referix el paràgraf anterior, encara que sí que existirà obligació d'emetre'l i facilitar-ne una còpia al treballador que ho sol·licite.
  
Article 34. Lloc per a anuncis
  
Les empreses facilitaran a les diferents organitzacions sindicals lloc adequat, dins dels centres de treball, per a col·locar els butlletins d'informació i propaganda dels sindicats amb implantació en l'empresa o firmant del present conveni.
  
Article 35. Vinculació a normes
  
En allò no disposat en este conveni col·lectiu, serà d'aplicació l'Acord de Substitució de la Reglamentació Nacional de Treball de la Manipulació i Envasament per al Comerç i Exportació de Cítrics, subscrit en data 3-7-1997.
  
Article 36. Passada d'eventuals a fixos-discontinus
  
1. Els/as treballadors/as eventuals passaran a la condició de fixos-discontinus quan hagen realitzat dos campanyes de 30 dies de treball com a mínim en cítrics o 20 dies de treball com a mínim en fruites i hortalisses; quan no s'hagen aconseguit els 30 o 20 dies en una campanya tindran la preferència per a ser contractats, sense pèrdua de la condició d'eventual.
  
2. Quan un treballador preste els seus servicis durant una campanya de manipulació de cítrics amb l'assiduïtat de la mitjana corresponent a la tercera part dels treballadors fixos-discontinus de l'empresa de menor antiguitat, i sempre que en la dita campanya haja treballat efectivament durant un mínim de 60 dies, tindrà la condició de treballador fix-discontinu a la següent campanya.
  
3. Els/les treballadors/es amb contracte de posada a disposició a través d'una empresa de treball temporal passaran a la condició de fixos-discontinus de l'empresa usuària després d'haver realitzat tres campanyes consecutives en la mateixa empresa usuària, i encara que ho foren a través de diferents empreses de treball temporal. Els contractes de posada a disposició seran facilitats a la representació legal dels treballadors a petició d'estos.
  
Article 37. Garanties sobre ordenació del treball
  
La regulació de l'ordenació del treball s'ajustarà a les següents regles:
  
a) No contractar eventuals mentre hi haja fixos-discontinus sense cridar.
  
b) No fer hores extraordinàries els fixos-discontinus mentre romanguen sense cridar altres d'igual condició.
  
c) Cridar per ordre d'antiguitat, dins de cada categoria professional, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dues setmanes seguides o quinze dies en el període d'un mes, es prescindirà obligatòriament del personal de menor antiguitat, amb baixa automàtica en la Seguretat Social, per disminució del producte, entenent-se que el treballador manca d'ocupació efectiva als efectes de l'article 208.1.4) de la Llei General de la Seguretat Social.
  
Quan no es complisca el que determina el paràgraf anterior, els/les treballadors/es, els representants legals dels treballadors, o el sindicat firmant del present conveni, podran sol·licitar per escrit la baixa dels treballadors afectats (segons escrit que figura com annex 1. Després de la dita sol·licitud, l'empresari estendrà un certificat de baixa en la Seguretat Social per disminució del producte (segons escrit que figura com annex 2 o bé directament estendrà la mencionada baixa.
  
En el cas que l'empresari incomplisca l'obligació d'estendre el certificat de baixa en Seguretat Social o d'estendre directament la baixa, els/les treballadors/es afectats tindran la facultat de sol·licitar la mencionada baixa per disminució del producte a la Tresoreria General de la Seguretat Social, fins que per necessitats de l'empresa i en la mesura en què es puga esgotar la jornada es requerisquen els servicis del/a treballador/a, per ordre d'antiguitat, i sempre que el/la treballador/a no estiga treballant, en este cas haurà d'acreditar-ho per mitjà de contracte de treball.
  
És a dir, els treballadors causaran altes i baixes en l'empresa en funció de la prestació laboral real i per les necessitats de la producció, adaptant la plantilla al treball real i cursant la baixa definitiva en la campanya del personal afectat, per disminució del producte o acabament de temporada, per a afavorir que el personal que no puga treballar amb un mínim de continuïtat puga accedir a altres treballs.
  
d) En relació amb els treballs de posada en marxa i acabament de campanya, es tindrà en compte el que disposa l'article 20 del Reial Decret 1.563/1995, de 21 de setembre, sobre jornades especials de treball.
  
Article 38. Model de la SS.SS. TC1 i TC2
  
Les empreses exposaran en lloc destacat del centre de treball, els últims justificants de cotització al Règim General de la Seguretat Social i els dits documents estaran a disposició de l'òrgan de representació dels/les treballadors/es.
  
Article 39. Borsa d'hores
  
1. Els/les representants legals dels/les treballadors/es podran crear una borsa d'hores sindicals del total de les hores que mensualment li corresponen a cada un, i podran fer-ne ús un, o diversos, dels i de les components, sense sobrepassar les hores acumulades, i sense pèrdua de la seua remuneració i cotització i d'acord amb la següent escala:
  
a) Centres de fins a 5 representants: 50 hores.
  
b) Centres de 9 representants: 75 hores.
  
c) Centres de 13 representants i menys de 350 treballadors/as: 90 hores.
  
Les hores de l'escala anterior seran acumulables a les que individualment corresponguen als o a les representants en qui recaiga l'acumulació.
  
d) Centres de 13 o més representants i més de 350 treballadors/as: en este cas es podrà acumular el nombre d'hores necessari perquè un representant sindical quede totalment rellevat del treball, sense perjudici de la seua remuneració. La resta de les hores podrà acumular-se en els/les altres representants amb el mateix límit d'acumulació establit en l'apartat a).
  
2. Per a exercitar este dret hauran de comunicar-ho amb 10 dies d'antelació, i així mateix quan l'acumulació desaparega o es modifique.
  
Article 40. Hores extraordinàries
  
1. Amb caràcter general, es consideraran hores extraordinàries aquelles que es treballen efectivament després d'haver esgotat la jornada laboral ordinària setmanal màxima prevista en l'article 11 del present conveni col·lectiu.
  
2. La retribució de l'hora extraordinària serà l'establida per a cada campanya en les taules que figuren com annex 3 del present conveni col·lectiu, més l'import que corresponga del complement ad personam de cada productor derivat de la supressió del plus d'antiguitat segons el que preveu l'article 23 del present conveni col·lectiu.
  
3. El que disposen els dos números anteriors del present article s'entendrà sense perjudici del que establix l'article 26 respecte a les hores de lliscament.
  
4. Les parts negociadores d'este conveni, atenent les peculiaritats productives del sector de manipulació de fruits cítrics, pacten expressament que es consideraran hores estructurals les que deriven de la necessitat d'atendre comandes imprevistes, períodes punta de producció no programats, absències imprevisibles del personal i aquelles altres circumstàncies, així mateix de caràcter excepcional, derivades de les exigències que planteja la manipulació de fruits cítrics i, si és el cas, de fruites i hortalisses, per a la seua comercialització en fresc.
  
5. Per mitjà d'acord entre les empreses i els representants dels treballadors, les hores extraordinàries realitzades podran ser pagades amb l'import que corresponga, o ser compensades per temps de descans proporcional al dit import en els quatre mesos següents a la seua realització, en este cas no computaran per a la determinació del nombre anual màxim de 80 hores extraordinàries. A falta d'acord sobre la seua compensació per descans equivalent, procedirà el pagament de les hores extraordinàries efectuades.
  
6. Les parts, sindical i empresarial, expressen, de mutu acord, la seua voluntat de mantindre i incrementar el nivell d'ocupació en este sector d'activitat. Amb esta finalitat es propiciarà la no realització d'hores extraordinàries i, en tot cas, la disminució de les realitzades.
  
Article 41. Visites al metge
  
Els treballadors/as tindran dret a dinou hores retribuïdes per campanya sense límit mensual i els fixos de vint-i-vuit hores a l'any amb un límit de 3 hores al mes per a visites al metge de la Seguretat Social, sempre que la dita consulta coincidisca amb l'horari de treball. Estes hores seran remunerades amb justificació prèvia davant l'empresa i inclouran el temps de desplaçament.
  
Igualment tindrà dret a estos permisos el/la treballador/a que acompanye un fill menor de catorze anys al pediatre o, si no en té, al metge de la Seguretat Social.
  
En el cas de familiars fins al segon grau de consanguinitat o afinitat, o cònjuge, que per edat, accident o malaltia no puguen valdre's per si mateixos, tindrà dret a un permís de fins a quatre hores a l'any per a acompanyar-los al metge de la Seguretat Social.
  
Les hores de consulta al metge especialista seran retribuïdes sense límit.
  
Este dret serà efectiu sempre que la consulta mèdica coincidisca amb l'horari de treball.
  
Article 42. Treballadors absents al principi de campanya
  
1. Els treballadors fixos-discontinus que, en el període entre dos campanyes, subscriguen contractes para: 1r) treballar en la verema; 2n) treballar en el context de plans d'ocupació subvencionats per les administracions públiques; 3r) i, en general, concerten contractes laborals de qualsevol tipus excepte si es tracta de realitzar activitats de manipulació de fruites i hortalisses, podran retardar la seua reincorporació al seu lloc laboral fins a un màxim de trenta dies naturals següents a la data de la seua crida al treball a l'inici de la campanya, en atenció a no haver finalitzat encara els dits contractes de treball.
  
2. Serà requisit indispensable perquè els treballadors puguen acollir-se a esta flexibilitat en la seua incorporació al començament de campanya, que hagen avisat del seu propòsit a l'empresa, amb quinze dies d'antelació a la data coincident amb la d'inici de l'anterior campanya, aportant còpia de contracte que reunisca les condicions indicades en l'anterior paràgraf.
  
3. Les empreses no estaran obligades a reconéixer este dret de reincorporació tardana, en cada campanya, més que fins a un màxim d'un cinc per cent dels treballadors fixos-discontinus de cada categoria professional.
  
4. En el cas que, en alguna empresa, este límit del cinc per cent es manifeste insuficient per a atendre les peticions dels seus treballadors, esta qüestió podrà ser plantejada pels treballadors concernits davant la Comissió Paritària del conveni, que es pronunciarà respecte d'això procurant conciliar els interessos de l'empresa i dels treballadors.
  
Article 43. Mitjans de transport (per a la província de Castelló)
  
Les empreses posaran a disposició dels/les treballadors/es els mitjans de transport necessaris, quan per raó de la seua contractació així ho exigisquen les disposicions legals vigents, o pagaran les dites despeses en metàl·lic.
  
Article 44. Formació contínua
  
En els plans de formació agrupats les empreses que hi participen i ocupen a més de cent treballadors hauran d'informar de les condicions del Pla Agrupat en qüestió als representants dels seus treballadors, i acreditar que s'ha produït esta informació davant la Comissió Paritària Sectorial corresponent de l'Acord Nacional de Formació Contínua.
  
Quan l'empresa desitge implantar plans agrupats de formació, ho comunicarà per escrit als representants legals dels treballadors, i estos tindran la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils. La representació legal dels treballadors mantindrà la seua facultat informativa durant l'execució del pla de formació.
  
Article 45. Permisos no retribuïts
  
1. Es concediran permisos no retribuïts de fins a deu dies, ampliables de mutu acord fins a quinze dies per a assumptes propis. En cada moment, els permisos concedits no sobrepassaran el cinc per cent de la plantilla. Estos permisos hauran de ser justificats degudament.
  
2. Els treballadors fixos i fixos-discontinus tindran dret a permisos no retribuïts per a atendre a familiars de fins al segon grau de consanguinitat o afinitat, o cònjuge.
  
a) El treballador sol·licitant del permís haurà d'informar la seua empresa de les circumstàncies concretes que justifiquen la concessió del dit permís, amb indicació del nom del familiar concernit i del seu grau de parentiu amb el treballador.
  
b) No podrà acollir-se a este permís, en cada campanya, un nombre de treballadors que supere el cinc per cent dels que integren cada categoria professional en l'empresa.
  
c) La duració del permís no podrà excedir de la meitat de la duració de la campanya anterior en l'empresa.
  
3. La incorporació al treball es produirà de mode automàtic una vegada cesse la circumstància que va motivar el permís, o es complisca el seu termini de duració.
  
4. En el cas que en alguna empresa este límit del cinc per cent es manifeste insuficient per a atendre les peticions dels seus treballadors, esta qüestió podrà ser plantejada amb els treballadors concernits davant la Comissió Paritària del conveni, la qual es pronunciarà respecte d'això procurant conciliar els interessos de l'empresa i dels treballadors.
  
Article 46. Excedències
  
I. Excedències per maternitat i atenció de familiars
  
Les excedències per maternitat, per a l'atenció de fills, o per a l'atenció d'un familiar fins al segon grau de consanguinitat o afinitat, o cònjuge o parella de fet legalment registrada, que per raons d'edat, accident o malaltia no puga valdre's per si mateix i no exercisca activitat retribuïda, podran ser sol·licitades i gaudides indistintament tant pel treballador com per la treballadora. La duració de les dites excedències podrà ser de fins a tres anys, sense la pèrdua dels drets que hagen adquirit els treballadors/es que es troben en esta situació. L'existència de parella de fet haurà de ser acreditada degudament.
  
El permís per adopció serà pel mateix període que per maternitat o paternitat.
  
La reincorporació al treball en els casos de les dites excedències serà automàtica, sempre que es produïsca dins de la campanya de cada empresa i al treballador/a li corresponga en funció de la seua antiguitat.
  
Els treballadors/es que gaudisquen d'estes excedències podran anticipar la seua reincorporació al seu lloc de treball, sense necessitat d'esgotar el període per al qual han sol·licitat l'excedència. Per a això serà necessari que avisen l'empresa del seu propòsit de tornar al seu lloc de treball, amb una antelació mínima de deu dies naturals a la data del seu reingrés anticipat.
  
II. Excedències voluntàries de menys de 2 anys.
  
1. Els treballadors fixos discontinus que hagen treballat, almenys, durant una campanya, podran sol·licitar una excedència voluntària amb una duració de fins a dos anys.
  
2. Este dret no podrà ser exercitat de nou pel treballador fix-discontinu, fins que hagen transcorregut, com a mínim, quatre anys des de l'acabament de l'anterior excedència. La mencionada limitació no operarà quan no s'haja superat el percentatge indicat en el punt 3 del present apartat II.
  
3. Este dret d'excedència voluntària no podrà ser gaudit, al mateix temps, per un nombre de treballadors fixos-discontinus que supere el cinc per cent dels treballadors de la mateixa categoria professional del sol·licitant en el seu centre de treball. Qui sol·licite l'excedència per primera vegada tindrà preferència a efectes de l'aplicació del percentatge anteriorment indicat.
  
4. Esta excedència voluntària només atorgarà al treballador el dret preferent a reingressar al seu acabament, en la primera vacant que hi haja o es produïsca, de la seua categoria professional.
  
5. S'aplicarà el règim comú en les excedències voluntàries de dos a cinc anys.
  
Article 47. Reducció de jornada
  
Els/les treballadors/es que per raons de guarda legal tinguen a la seua atenció directa algun menor de 8 anys o un disminuït físic o psíquic que no exercisca una altra activitat retribuïda, o tinguen al seu càrrec un familiar de fins a segon grau, o cònjuge, que per raons d'edat, accident o malaltia no puga valdre's per si mateix, tindran dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la duració d'aquella.
  
Article 48. Locals sindicals i taulers d'anuncis
  
En les empreses les característiques de les quals ho permeten, es posarà a disposició dels delegats i de les delegades de personal o del Comité d'Empresa i seccions sindicals, un local adequat on puguen dur a terme les seues activitats, així com un tauler d'anuncis.
  
Article 49. Seccions sindicals
  
En matèria de seccions sindicals, les parts firmants del present conveni col·lectiu, es remeten a la Llei Orgànica del Llibertat Sindical (LOLS).
  
Article 50. Nomenament dels membres de la Comissió Paritària de Vigilància
  
Les parts signatàries d'este conveni col·lectiu, sindical i empresarial, designen els següents membres titulars de la Comissió Paritària:
  
Per UGT-FTA: Vicent Raül Arnau Martínez, Manuel Bono Donat, José Ricardo Gimeno Beneyto, Ramón Ángel Serra Canelles, Rosa Soriano Antonino.
  
Per CGC: Francisco José Martínez Serrano, José Luis Campillos Bueno, Vicente Fenollar Gisbert, Enrique Ribes Campos.
  
Per APECA: Joaquín Ferragud Girbés
  
Article 51. Control d'entrada i eixida del treball
  
Les empreses, a petició dels representants dels seus treballadors, establiran mitjans que permeten deixar constància de les hores d'entrada i eixida, al centre de treball, de cada treballador.
  
Article 52. Roba de treball
  
Les empreses facilitaran roba de treball als treballadors fixos, fixos-discontinus i eventuals quan les faenes que realitzen siguen marcadament brutes o produïsquen un acusat deteriorament de la seua roba personal. La roba de treball serà reemplaçada per una altra nova quan estiga gastada per l'ús. Els treballadors estan obligats a utilitzar la roba de treball. L'incompliment d'esta obligació d'usar la roba de treball, constituirà falta laboral. Les discrepàncies que, en esta matèria, puguen suscitar-se entre les empreses i els representants dels seus treballadors, seran plantejades davant el Gabinet Tècnic Provincial de Seguretat i Higiene en el Treball.
  
Article 53. Instal·lació i adequació de maquinària
  
Les empreses informaran als delegats de prevenció, o, si no n'hi ha, als representants del personal, de la instal·lació de nova maquinària, o modificació notable de l'existent, amb caràcter previ a la posada en pràctica d'estes mesures.
  
Els treballadors tindran dret a efectuar propostes a les empreses, directament o per mitjà dels delegats de prevenció, dirigides a la millora dels nivells de protecció de la seguretat i salut en l'empresa.
  
Article 54. Salari en jornada incompleta
  
En els treballs de manipulació de cítrics, si es treballa una jornada diària inferior a l'ordinària, per circumstàncies alienes a la voluntat de l'empresa i els treballadors, es pagarà, com a mínim, el salari corresponent a quatre hores de treball. Esta norma no serà d'aplicació quan existisca contracte a temps parcial en el qual es reculla una jornada laboral diària inferior a quatre hores.
  
Article 55. Contractació de duració determinada
  
La duració màxima del contracte de circumstàncies del mercat, acumulació de tasques o excés de comandes serà de 9 mesos dins d'un període de referència de 12 mesos, sense perjudici del que establix l'article 36.
  
Article 56. Igualtat de gènere
  
El salari dels homes i de les dones en cada categoria professional serà el mateix.
  
Article 57. Vinculació a la totalitat
  
Les condicions pactades en el present conveni col·lectiu formen un tot orgànic i indivisible, i a efectes de la seua aplicació pràctica seran considerades globalment i conjuntament, per la qual cosa en el supòsit en què l'autoritat administrativa o laboral en l'exercici de les seues facultats o un òrgan judicial impugne o anul·le algunes de les seues clàusules, el conveni col·lectiu, sempre que alguna de les parts firmants així ho sol·licite, quedarà sense eficàcia pràctica en la seua totalitat, i s'haurà de reconsiderar tot el seu contingut. En este cas, la Comissió Paritària estarà obligada a convocar les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components d'esta.
  
CLÀUSULES ADDICIONALS
  
Única. Clàusula de no vinculació salarial
  
Aquelles empreses que en l'entrada en vigor del present conveni col·lectiu es troben en situació econòmica de pèrdues que puguen danyar la seua estabilitat econòmica, repercutint en la competitivitat d'estes com a conseqüència de l'aplicació de l'increment salarial pactat en el present conveni i una vegada reconegudes i constatades per treballadors/es i empreses, i amb l'objectiu prioritari de mantindre els actuals nivells d'ocupació, podran desvincular-se de l'increment salarial pactat en el present conveni.
  
El procediment per a això serà el següent:
  
1. Les empreses que vulguen acollir-se a la clàusula de no vinculació salarial, hauran de comunicar-ho a la comissió paritària del conveni dins dels deu dies naturals següents a l'entrada en vigor d'este.
  
2. En l'empresa haurà d'existir la figura del representant legal dels treballadors/es, o siga delegats de personal, comités d'empresa o delegats sindicals.
  
3. Les empreses hauran d'entregar a la representació legal dels treballadors/as i a la comissió paritària del conveni col·lectiu, la documentació acreditativa de la situació que motiva la necessitat de la no vinculació.
  
4. En esta documentació hauran de constar com a mínim els balanços i el compte de resultats auditats dels últims cinc anys, així com les previsions anuals, plans de futur, cartera de comandes i situació financera.
  
5. Una vegada constatada la situació de l'empresa, la comissió paritària acordarà l'aplicació quantitativa de la present clàusula de no vinculació, és a dir l'increment salarial a aplicar a la dita empresa.
  
6. En el cas de disconformitat en la comissió paritària, ambdues parts se sotmetran als tràmits de mediació i/o autoritat laboral.
  
7. Els acords en estes empreses hauran de fer constar el percentatge d'increment salarial que seria no aplicat i les formes i els terminis de recuperació que es pacten, les taules salarials per al següent any es calcularan amb l'increment salarial del present any aplicat.
  
8. L'aplicació d'esta clàusula suposarà el manteniment de la totalitat de la plantilla de l'empresa, durant la vigència del conveni. Si no es respecta este punt, l'empresa estarà obligada a aplicar l'increment salarial pactat en el conveni des del primer dia de la seua entrada en vigor.
  
Annex iii
  
Preu de les hores extraordinàries per a tots els grups professionals: Durant tota la vigència del present conveni col·lectiu, el preu de les hores extraordinàries serà l'establit en les taules del present annex 3, excepte en aquelles categories en què s'ha previst un increment addicional del salari com a conseqüència de l'equiparació entre categories i territoris, fixat en l'article 7.3. del present conveni. En estos casos, es produirà una equiparació progressiva a la major de les categories que s'equiparen entre si, la qual serà proporcional cada campanya, de manera que en l'última s'hagen equiparat totalment.
  
Per al Grup Professional III, els càlculs salari global 8 hores/dia i 40 hores/setmana són orientatius per al cas de realitzar-se eixa jornada o treballar en la setmana dites 40 hores, entenent-se per les parts que la retribució diària o setmanal serà el resultat de multiplicar el salari hora professional (SHP) pel nombre d'hores ordinàries treballades.
  
Les columnes (2) i (3) comprenen el salari total per a la jornada de 8 hores per tots els conceptes retributius, incloent-hi les parts proporcionals de diumenges, festius, vacances, pagues extraordinàries, complements de compensació de plus d'antiguitat i el complement d'equiparació.
  
Per al Grup Professional III, en aquelles empreses en què, segons el que disposa l'article 23.A).3. del present conveni, s'haja estat pagant l'antiguitat calculant l'import d'esta sobre el salari base dia natural, este es calcularà multiplicant el salari hora professional (SHP) pel nombre d'hores de jornada ordinària màxima en còmput anual establida per a cada campanya en l'article 11, i dividint el dit resultat entre 461,5.
  
Forma de calcular l'incremento salarial general per a les campanyes posteriors a la 2003-04:
  
Grups I, II, IV i V: Es dividirà el salari brut mensual entre el nombre d'hores de jornada màxima anual previstes en l'article 11 del conveni per a la campanya prèvia, s'aplicarà sobre la dita quantitat l'increment percentual pactat per a la campanya entrant i este resultat es multiplicarà pel nombre d'hores de jornada màxima anual previstes per a la mencionada campanya entrant.